DA ontken koalisie-gerugteVerkiesing 2016. Argieffoto: Reint Dykema Die DA het “ANC-geïnspireerde gerugte” verwerp dat dié party koalisie-ooreenkomste bereik het en benadruk dat besprekings steeds voortduur. Gerugte doen die rondte dat die DA ŉ koalisieooreenkoms met die EFF bereik het nadat onderhandelinge beklink is oor burgemeesterskap tussen die twee partye in Johannesburg en Pretoria. James Selfe, voorsitter van die DA se federale raad, het Dinsdag in ŉ persverklaring gesê die gerugte is “die laaste skoppe van ŉ sterwende perd” van ŉ party wat “desperaat is om aan mag vas te klou deur verkeerde inligting te versprei”. “Die DA is steeds besig met gesprekke en sal in alle erns voortgaan met onderhandelinge. Die duidelike doel is om ŉ regering saam te stel vir die kiesers wat die ANC aan stuur van sake in plaaslike regerings, verwerp het,” het Selfe gesê. “Dit vereis dat werkbare, goed regerende munisipaliteite en metro’s gestig word wat in staat is om werk te skep, beter dienste te lewer en jarelange korrupsie tot ŉ totale stilstand te bring.” Selfe het gesê die DA se federale raad is in koalisiebesprekings met alle partye, behalwe die ANC. Administrasie vir koalisies moet binne 14 dae vandat die verkiesingsuitslae Saterdag aangekondig is, ingehandig word.